HŽ Cargo je 2012. godinu završio s gubitkom od čak 248 milijuna kuna, no taj golemi minus nije spriječilo tadašnju upravu te državne tvrtke da na sponzorstva i donacije potroši u toj i 2013. godini 222.157 kuna.

Na stimulacije je sad već bivši predsjednik uprave HŽ Carga Ivan Lešković prošle i pretprošle godine potrošio 263.882 kune iako je u prvih devet mjeseci 2013. godine (zadnji dostupni podaci) Cargo poslovao s gubitkom od 95 milijuna kuna.

Sazrio za stečaj

Razne edukacije pak u te dvije godine HŽ Cargo platio je 149.165 kuna, a elaborate 225.257 kuna. Ukupno je tako bivša uprava Carga, koju je prije nešto više od tri mjeseca smijenio ministar prometa Siniša Hajdaš Dončić, na donacije, sponzorstva, edukacije, elaborate i stimulacije u dvije godine potrošila 860.462 kune. Cargo je u te dvije godine pak sazrio za stečaj od kojeg će ga sad, nakon propale privatizacije, spasiti država sa 230 milijuna kuna, novcem poreznih obveznika, a iz tvrtke će morati otići 1100 ljudi, dok će onima koji ostanu biti srezane plaće. I dok je Cargo propadao, uprava je, primjerice, Motodruštvu Zabok dala donaciju od 5000 kuna, Centru za međunarodni razvoj 5000 kuna, Udruzi Zagorje u srcu 3000 kuna, Hrvatskom institutu za financije i računovodstvo 30.000 kuna dok je Međunarodni institut prirodnog zdravlja dobio 1000 kuna. Najviše su novca za donacije i sponzorstva pak dobile razne udruge branitelja koje djeluju u HŽ-u. I dok se Cargo bori svaki mjesec s isplatom plaća, koje kasne i svaki se mjesec jedva skrpa novac za njih, uprava je u 2012. godini isplatila stimulacije za 43 radnika u iznosu 166.563 kune, a lani su 42 radnika dobila ukupno 97.319,69 kuna stimulacija.

Na razne elaborate, poput onoga koji se bavio novim imidžem HŽ Carga, potrošeno je u 2012. i 2013. ukupno 228.257 kuna. No Lešković se osim toga bavio uređenjem interijera pa je tako za svoj ured novcem Carga kupio umjetničku sliku, autorice Ivane Gorički, koju je platio 10.000 kuna.

Ivan Lešković, koji je još uvijek formalno zaposlenik HŽ Carga, a član je SDP-a, kaže da je ponosan i da stoji iza svega što je napravio dok je vodio tu tvrtku. Tako za edukacije kaže da je to opravdano ulaganje u ljude, a on to zna jer je došao u Cargo sa sveučilišta. Za elaborate pak tvrdi da su trebali vratiti vjeru u vlastitu sposobnost tvrtke i njenih zaposlenika.

I ministar je Zagorac

– To je sve dovelo do toga da smo uspješno vodili tvrtku u zadanim okvirima – tvrdi Lešković.

Na opasku da je on Zagorac i da je donaciju dao Motodruštvu iz Zaboka, Lešković odgovora da je i ministar Hajdaš Dončić Zagorac, ali da ne želi njega uplitati u to.

Za stimulacije kaže da je nagradio ljude koji su se borili na tržištu da dovedu robu u Cargo te da ih je dijelio na prijedlog voditelja.

– Zidovi ureda direktora bili su prazni pa sam odlučio da kupimo sliku sa željezničkom tematikom i s optimističnom porukom, kako bismo se trgnuli iz beznađa – kaže Lešković.

>> HŽ Cargo izbjegao stečaj: Otkaz za 804 radnika i 25% manje plaće!